Home & Garden 2217

**Sunde roser som bierne elsker**

Planteriget er fyldt med dejlige dufte til glæde for både haveejere, bier og andre insekter. Blandt dem indtager roserne en stor plads i de fleste haveejeres hjerter. Mange, men ikke alle, roser dufter, og blandt dem er det faktisk ikke alle, der har nektar at tilbyde bierne.

Hvis du vil vælge roser for biernes skyld, kan du som tommelfingerregel gå efter sorter med enkelte blomster. Stærkt fyldte blomster er ofte skabt af forædlere ved at nogle eller alle blomstens støvblade er omdannet til kronblade. Det giver meget smukke blomster men oftest også sterile blomster, og så er der ikke noget at komme efter for bierne.

De fine, enkeltblomstrede roser blomstrer i en dejlig lang periode midt på sommeren og tiltrækker dermed rigtig mange bier, der sværmer lystigt omkring blomsterne og mæsker sig med deres nektar.

Rosen bliver kaldt blomsternes dronning, og som alle andre dronninger, har hun brug for hofdamer. I rosens tilfælde er hofdamerne for eksempel stauder, der understøtter og fremhæver roserne med deres former og farver. Lavendel er en klassiker til rosenbedet, men andre stauder som for eksempel knopurt og ridderspore klæder også roserne rigtig godt. Samtidig udfylder deres blomster samme mission som de enkeltblomstrede roser nemlig at have dejlige dufte og nektar at byde på til glæde for sultne insekter.

**Berberisbladet rose**

*Rosa persica ’Eye of the Tiger’* er en anderledes men meget smuk slægt af rose, med gule blomster, der gradvist falmer til cremefarvede, med et markant rødt øje.

**Berberisbladet rose**

*Rosa persica* ’For your eyes only’ hører til de særlige persica roser, der har enkelte blomster i en lækker sart rosa farve med strejf af abrikos og purpurrødt center.

**Berberisbladet rose**

*Rosa persica* ’Smiling Eyes’ udmærker sig ved sine elegante enkelte blomster, der er sart lyserøde, mod midten mere abrikosfarvede og har et lysende magentarødt center.

**Lavendel**

*Lavandula angustifolia* ’Hidcote Blue’ er den klassiske lavendel, der blomstrer med stærkt aromatisk duftende, blålilla blomster i aks midt på sommeren.

**Stor ridderspore**

*Delphinium elatum* ’Highlander Bolero’® er en fantastisk staude med op til en meter høje spir af dobbelte, blålilla blomster, der bliver hvide mod midten.

**Stor ridderspore**

*Delphinium elatum* ’Magic Fountain’ er en elegant staude med høje spir af dybt blå blomster, der blomstrer over en lang periode og spiller smukt op til roserne.

**Bjergknopurt**

*Centaurea montana* ’Amethyst Dream’ er en god og længeblomstrende staude med store, kornblomstlignende blomster i en smuk, rødlilla farve.

**Bjergknopurt**

*Centaurea montana* er en stærk og stabil staude, der blomstrer fra juni til august med store, blå blomster. God til at forvilde sig naturligt mellem roserne.

**Kæmpeverbena**

*Verbena bonarensis* er en elegant sommerblomst med meterhøje, stive stængler med små skærme af lilla blomster, der dufter og tiltrækker bier og sommerfugle.